DNA l-a trimis în judecată pe directorul unui colegiu din Iași pentru luare de mită. În cauză au fost dispuse măsuri asigurătorii. Dosarul va fi judecat la Tribunalul Iași.
Procurorii DNA Iași i-au trimis în judecată, în stare de libertate, pe Gheorghiță Nistor, directorul Colegiul Național "Vasile Alecsandri" din municipiu, pentru luare de mită și pe Andreia-Irina Sănătescu, educatoare în cadrul unei grădinițe din municipiu, pentru dare de mită.
De asemenea, Anca Ariton, director al aceleiași grădinițe, a fost trimită în judecată sub control judiciar pentru complicitate la dare de mită.
"La data de 28 august 2023, inculpatul Nistor Gheorghiță, în calitatea menționată mai sus, ar fi primit, prin intermediul inculpatei Ariton Anca, de la inculpata Sănătescu Andreia-Irina suma de 300 euro, pentru a asigura transferul fiului acesteia din urmă de la un colegiu tehnic la Colegiul Național "Vasile Alecsandri", pe care-l conducea.
Suma de bani menționată mai sus ar fi fost primită de inculpatul Nistor Gheorghiță în timp ce se afla pe holul aceleiași instituții de învățământ", se arată într-un comunicat DNA.
Dosarul va ajunge la Tribunalul Iași cu propunere de menținere a măsurilor preventive și asigurătorii.